Oficialusis leidinys L 118 , 14/05/2003 p. 0003 - 0006



Komisijos reglamentas (EB) Nr. 824/2003 2003 m. gegužės 13 d. nustatantis išsamias Tarybos reglamento (EB) Nr. 1255/1999 taikymo taisykles (dėl pagalbos privačiam kai kurių rūšių sūrių saugojimui 2003–2004 prekybos metais) EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1999 m. gegužės 17 d. Tarybos reglamentą (EB) Nr. 1255/1999 dėl bendro pieno ir pieno produktų rinkos organizavimo [1], su paskutiniais pakeitimais, padarytais Komisijos reglamentu (EB) Nr. 509/2002 [2], ypač į jo 10 straipsnį, kadangi: (1) Pagal Reglamento (EB) Nr. 1255/1999 9 straipsnį pagalba privačiam ilgai brandinamų sūrių ir sūrių, pagamintų iš avių arba ožkų pieno, kuriuos reikia brandinti ne mažiau kaip šešis mėnesius, saugojimui gali būti suteikta, jei šių produktų kainų raida ir atsargų kiekis rodo, jog rinkos pusiausvyra yra rimtai sutrikusi ir tai galima pašalinti arba sumažinti sezoniniu saugojimu. (2) Sunkumus, atsirandančius dėl tam tikrų ilgai brandinamų sūrių ir Pecorino Romano, Kefalo-Tyri ir Kasseri sezoninio gamybos pobūdžio, dar labiau padidina vartojimo sezoniškumas, kuris yra priešingas tokiai gamybai. Nekonsoliduota tokių sūrių gamybos sistema dar labiau padidina šiuos sunkumus. Todėl reikėtų numatyti galimybę kreiptis pagalbos dėl kiekio, atitinkančio vasaros ir žiemos produkcijos skirtumą, sezoninio saugojimo. (3) Reikėtų nustatyti sūrių, kuriems gali būti skiriama pagalba, rūšis ir didžiausius kiekius, už kuriuos ji gali būti suteikiama, o taip pat sutarčių trukmę, kuri turėtų atspindėti tikruosius rinkos reikalavimus ir sūrių gedimo savybes. (4) Būtina nurodyti saugojimo sutarties sąlygas ir esminius žingsnius, kad būtų galima identifikuoti sūrius, kuriems taikoma sutartis ir kurie turi būti tikrinami. Pagalba turi būti nustatoma darant nuorodą į sandėliavimo išlaidas ir balansą, kuris turi būti išlaikomas tarp sūrio, kuriam suteikiama pagalba, ir kito rinkoje parduodamo sūrio. (5) Taip pat reikėtų nustatyti išsamias taisykles dėl dokumentų, apskaitos ir patikrinimų dažnio bei pobūdžio. Valstybėms narėms turėtų būti leidžiama visas arba dalį patikrinimo išlaidų pavesti padengti rangovui. (6) Pieno ir pieno produktų vadybos komitetas nepareiškė savo nuomonės per pirmininko nustatytą laiko tarpą, PRIĖMĖ ŠĮ REGLAMENTĄ: 1 straipsnis Tikslas Šiame reglamente išdėstytos išsamios taisyklės dėl pagalbos privačiam kai kurių rūšių saugojimui suteikimo (toliau - pagalba) 2003–2004 prekybos metais pagal Reglamento (EB) Nr. 1255/1999 2 straipsnį. 2 straipsnis Sąvokų apibrėžimai Šiame reglamente taikomi šie sąvokų apibrėžimai: a) "saugoma partija" – tai vienodos rūšies ne mažiau kaip dvi tonas sveriančio sūrio kiekis, tą pačią dieną priimtas į tą patį sandėlį; b) "saugojimo pagal sutartį pradžios diena" – tai kita diena po tos dienos, kurią produktas buvo įvežtas į sandėlį; c) "paskutinė saugojimo pagal sutartį diena" – tai diena prieš tą dieną, kurią produktas buvo išvežtas iš sandėlio. 3 straipsnis Sūriai, kuriems suteikiama pagalba 1. Pagalba suteikiama tam tikriems ilgai brandinamiems sūriams ir Pecorino Romano, Kefalo-Tyri ir Kasseri. Taikomos priede išdėstytos sąlygos. 2. Sūris turi būti pagamintas Bendrijoje. Jis turi: a) būti paženklintas nevalgoma žyma nurodant gamybos įmonę ir pagaminimo dieną bei mėnesį; galima naudoti kodinę formą; b) būti praėjęs kokybės tyrimą, rodantį, kad suteikiama tinkama jo klasifikavimo priede nustatytose kategorijose po subrandinimo garantija. 4 straipsnis Saugojimo sutartis 1. Saugojimo sutartys sudaromos tarp valstybės narės, kurios teritorijoje saugomas sūris, intervencinės agentūros ir fizinių arba juridinių asmenų (toliau - rangovų). 2. Saugojimo sutartys sudaromos raštu paraiškos sudaryti sutartį pagrindu. Intervencinės agentūros turi gauti paraiškas ne vėliau kaip per 30 dienų nuo įvežimo į sandėlius dienos. Paraiškose gali būti nurodomos tik tos sūrio partijos, kurių įvežimas į sandėlius yra baigtas. Intervencinės agentūros užregistruoja paraiškų gavimo datą. Jei paraiška pasiekia intervencinę agentūrą likus dešimčiai darbo dienų iki termino pabaigos, saugojimo sutartis vis dėlto gali būti sudaryta, bet pagalba sumažinama 30 %. 3. Saugojimo sutartys sudaromos dėl vienos arba kelių saugomų partijų ir jose nurodoma: a) sūrio kiekis; b) sutarties sudarymo datos; c) pagalbos suma; d) sandėlis. 4. Saugojimo sutartys sudaromos ne vėliau kaip per 30 dienų nuo paraiškos sudaryti sutartį užregistravimo. 5. Patikrinimo nuostatoms, ypač nurodytosioms 7 straipsnyje, taikomas grafikas, kurį sudaro intervencinė agentūra. Jis nurodomas saugojimo sutartyje. 5 straipsnis Įvežimas į sandėlius ir išvežimas iš jų 1. Įvežimo į sandėlius ir išvežimo iš jų laikotarpiai nurodyti priede. 2. Iš sandėlio išvežama visa saugoma partija. 3. Jeigu, pasibaigus pirmosioms saugojimo pagal sutartį 60 dienų, sūrio kokybės pablogėjimas yra didesnis nei paprastai būna parduotuvėje, rangovui gali būti leista, vieną kartą saugomos partijos atveju, savo sąskaita pakeisti sugedusį kiekį. Jeigu atliekant patikrinimą saugojimo laikotarpiu arba išvežant iš sandėlio nustatomi sugedę kiekiai, už juos pagalba nemokama. Be to, partijos dalis, kuriai gali būti skirta pagalba, turi sverti ne mažiau kaip dvi tonas. Antroji pastraipa taikoma ir tada, kai dalis partijos pašalinama dar neprasidėjus išvežimo iš sandėlių laikotarpiui, nurodytam 1 straipsnio dalyje, arba nesibaigus minimaliam saugojimo laikotarpiui, nurodytam 8 straipsnio 2 dalyje. 4. Apskaičiuojant pagalbą už pakeistus kiekius (3 dalies pirma pastraipa), pirmoji saugojimo pagal sutartį diena yra saugojimo pagal sutartį pradžios diena. 6 straipsnis Saugojimo reikalavimai 1. Valstybės narės užtikrina, kad būtų tenkinami visi pagalbos gavimo reikalavimai. 2. Rangovas arba, gavus valstybės narės prašymą arba leidimą, už sandėlius atsakingas asmuo už patikrinimus atsakingai agentūrai leidžia naudotis visais dokumentais, kad ji galėtų patikrinti: a) nuosavybę įvežimo į sandėlį metu; b) kilmę ir pagaminimo datą; c) įvežimo į sandėlį datą; d) produkto buvimo sandėlyje faktą ir sandėlio adresą; e) išvežimo iš sandėlio datą. 3. Rangovas arba, atitinkamais atvejais, atsakingas sandėlio darbuotojas pagal kiekvieną sutartį veda sandėlio apskaitą, kuria galima naudotis sandėlyje ir kurioje nurodoma: a) kiekvienos saugomos partijos identifikavimo numeris; b) produktų įvežimo į sandėlius ir išvežimo iš jų datos; c) sūrių skaičius ir jų svoris kiekvienoje saugojamoje partijoje; d) sūrių vieta sandėlyje. 4. Sandėliuojami sūriais turi būti lengvai identifikuojami, jie turi būti lengvai pasiekiami ir nesunkiai atskiriami pagal jų priklausomybę konkrečiai sutarčiai. Prie sandėliuojamų sūrių pritvirtinama speciali žyma. 7 straipsnis Patikrinimai 1. Įvežant sūrius į sandėlius, pirmiau minėta agentūra atlieka patikrinimus, visų pirma, siekdama užtikrinti, kad sūriui gali būti teikiama pagalba, ir užkirsti kelią jų pakeitimui kitais sūriais saugojimo pagal sutartį laikotarpiu. 2. Agentūra iš anksto neįspėjusi atlieka atrankinius patikrinimus siekdama nustatyti, ar sūris yra sandėliuose. Mėginys turi būti tipinis ir sudaryti ne mažiau kaip 10 % bendro kiekio, įvežto saugoti pagal sutartį taikant šią schemą. Be 6 straipsnio 3 dalyje nurodytos sandėlio apskaitos patikrinimų, būtina atlikti ir fizinį produktų svorio, rūšies ir identifikavimo patikrinimą. Tam turi būti naudojama ne mažiau kaip 5 % tikrinamo mėginio. 3. Baigiantis saugojimo pagal sutartį laikotarpiui, agentūra patikrina, ar sūris yra sandėliuose. Jeigu sūris lieka sandėliuose pasibaigus maksimaliam saugojimo pagal sutartį laikotarpiui, šis patikrinimas gali būti atliekamas sūrį išvežant iš sandėlių. Minėtajam patikrinimui atlikti, rangovas agentūrą informuoja apie išvežamas partijas likus ne mažiau kaip penkioms darbo dienoms iki sutartyje numatyto saugojimo laikotarpio pabaigos arba, jeigu sūris iš sandėlio išvežamas per saugojimo pagal sutartį laikotarpį arba jam pasibaigus, prieš pradėdamas išvežimą. Valstybės narės gali nustatyti trumpesnį kaip penkių darbo dienų terminą. 4. Atlikus šio straipsnio 1, 2 ir 3 dalyse nurodytus patikrinimus, parengiamos ataskaitos, kuriose nurodoma: a) patikrinimo data; b) jo trukmė; c) atlikti veiksmai. Ataskaitas pasirašo inspektorius ir rangovas, o atitinkamais atvejais – atsakingas sandėlio darbuotojas, ir jos turi būti pridėtos prie atsiskaitymo dokumentų. 5. Jei patikrinus produktus nustatoma, kad 5 % arba didesniame tikrinamo sūrio kiekyje esama pažeidimų, tikrinimo apimtis didinama, o mėginio dydį nustato agentūra. Valstybės narės per keturias savaites apie tokius atvejus praneša Komisijai. 6. Valstybės narės gali numatyti, kad patikrinimo išlaidas visiškai arba iš dalies padengia rangovas. 8 straipsnis Pagalba saugojimui 1. Skiriama tokio dydžio pagalba: a) 20 eurų už toną fiksuotoms išlaidoms; b) 0,25 eurai už toną vienos saugojimo pagal sutartį dienos sandėliavimo išlaidoms; c) nurodyta suma už toną vienos saugojimo pagal sutartį dienos finansinėms išlaidoms: i) 0,28 eurai už ilgai brandinamus sūrius, ii) 0,38 eurai už Pecorino Romano, iii) 0,47 eurai už Kefalo-Tyri ir Kasseri. 2. Pagalba nesuteikiama, jeigu saugojimo pagal sutartį laikotarpis yra trumpesnis kaip 60 dienų. Didžiausia mokėtina pagalba yra už 180 saugojimo pagal sutartį dienų. Jeigu rangovas nesilaiko 7 straipsnio 3 dalies antroje arba trečioje pastraipoje nustatyto termino, pagalba sumažinama 15 % ir išmokama tik už tą laikotarpį, už kurį rangovas minėtai agentūrai priimtinu būdu įrodo, kad sūris toliau buvo saugomas pagal sutartį. 3. Pagalba išmokama gavus rangovo prašymą baigiantis saugojimo pagal sutartį laikotarpiui per 120 dienų nuo prašymo gavimo, jeigu buvo atlikti 7 straipsnio 3 dalyje nurodyti patikrinimai ir buvo patenkinti visi pagalbos suteikimo reikalavimai. Tačiau, jeigu atliekamas administracinis tyrimas dėl teisės gauti pagalbą, pagalba neišmokama tol, kol nepripažįstama teisė ją gauti. 9 straipsnis Pranešimai Valstybės narės iki 2004 m. sausio 15 d. Komisijai nurodo sūrio kiekius, dėl kurių buvo sudarytos saugojimo sutartys. 10 straipsnis Įsigaliojimas Šis reglamentas įsigalioja trečią dieną po jo paskelbimo Europos Sąjungos oficialiajame leidinyje. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 2003 m. gegužės 13 d. Komisijos vardu Franz Fischler Komisijos narys [1] OL L 160, 1999 6 26, p. 48. [2] OL L 79, 2002 3 22, p. 15. -------------------------------------------------- PRIEDAS Sūrio kategorija | Kiekis, už kurį teikiama pagalba | Minimalus sūrio amžius | Įvežimo į sandėlius laikotarpis | Išvežimo iš sandėlių laikotarpis | Prancūziški ilgai brandinami sūriai: Beaufort ir Comté saugoma kilmės vietos nuoroda,Emmental grand cru label rouge,Emmental ir Gruyére, A ir B klasės. | 16000 t | 10 dienų | 2003 m. gegužės 15 d. – rugsėjo 30 d. | 2003 m. spalio 1 d. – 2004 m. kovo 31 d. | Vokiški ilgai brandinami sūriai: Emmentaler/Bergkäse Markenkäse ir Klasse fein. | 1000 t | 10 dienų | 2003 m. gegužės 15 d. – rugsėjo 30 d. | 2003 m. spalio 1 d. – 2004 m. kovo 31 d. | Airiški ilgai brandinami sūriai: Special Grade. | 900 t | 10 dienų | 2003 m. gegužės 15 d. – rugsėjo 30 d. | 2003 m. spalio 1 d. – 2004 m. kovo 31 d. | Austriški ilgai brandinami sūriai: 1. Güteklasse Emmentaler/Bergkäse/Alpkäse. | 1700 t | 10 dienų | 2003 m. gegužės 15 d. – rugsėjo 30 d. | 2003 m. spalio 1 d. – 2004 m. kovo 31 d. | Suomiški ilgai brandinami sūriai: I luokka. | 1700 t | 10 dienų | 2003 m. gegužės 15 d. – rugsėjo 30 d. | 2003 m. spalio 1 d. – 2004 m. kovo 31 d. | Švediški ilgai brandinami sūriai: Västerbotten/Prästost/Svecia/Grevé | 1700 t | 10 dienų | 2003 m. gegužės 15 d. – rugsėjo 30 d. | 2003 m. spalio 1 d. – 2004 m. kovo 31 d. | Pecorino Romano | 15000 t | 90 dienų ir pagaminti po 2002 m. spalio 1 d. | 2003 m. gegužės 15 d. – gruodžio 31 d. | iki 2004 m. kovo 31 d. | Kefalo-Tyri ir Kasseri sūriai, pagaminti iš avių arba ožkų pieno arba jų mišinio | 3200 t | 90 dienų ir pagaminti po 2002 m. lapkričio 30 d. | 2003 m. gegužės 15 d. – lapkričio 30 d. | iki 2004 m. kovo 31 d. | --------------------------------------------------